आत्मविश्वासी, सक्षम और आत्मनिर्भर बनाने के लिए अपनाएं ये तरीका
Why Children Dislike Going to School: Understanding the Issue and Solutions समस्या को पहली नजर में देखकर यह लगता है कि ऐसा इसलिए होता है क्योंकि बच्चे एक 'कम्फर्ट जोन' में चले जाते हैं और इसका सबसे पहला समाधान यह दिखता है
कहानी घर घर की 
सुबह-सुबह छह बजे का समय। भारत के किसी भी शहर के एक मध्यमवर्गीय परिवार को इमैजिन करें।
दादा, पीने के पानी की बोतल भर रहे हैं; दादी 'पांच-वर्षीय' 'अयान' (जो इधर-उधर भाग रहा है) को पकड़ कर मोजे-जूते पहनाने की कोशिश कर रही हैं; मम्मी टिफिन रेडी कर रही हैं; और पापा ने अभी-अभी 'अयान' को नहलाकर, कपड़े पहननाने में सफलता हासिल की है, जिससे वो अपने आप में गौरवान्वित महसूस कर रहे हैं।
जैसे ही 'पापा', 'अयान' का बैग और बॉटल हाथ में ले उसे बस तक छोड़ने जा रहे थे, 'अयान' दरवाजे पर रुक गया। 'अंगद का पांव', न 'टस' हो न 'मस'। उसकी केवल एक ही जिद थी, की जल्दी से जल्दी कैसे भी उसे वापस 'नाना' के घर पहुंचा दिया जाए।
जब पापा उसे पहले खींचते हुए और फिर गोदी में उठा, बस तक पहुंचा आए तो यह अयान के करुण विलाप का ही परिणाम था कि पिता की इस क्रूर, निर्मम हरकत पर पूरी सोसाइटी की 'आंखें नम' थीं!
स्कूल शुरू होने वाले हैं 
गर्मी की छुट्टियों का वक्त खत्म होने आया। देश भर में नन्हे-मुन्ने अपने नाना-नानी और मामा के घरों से लौट आए होंगे!
ये समय पेरेंट्स के लिए बड़ा चैलेंजिंग होता है। पंद्रह-बीस दिन से लेकर एक महीने तक नाना और मामा के घरों के आरामदायक, मस्तीभरे और मजेदार माहौल से निकल कर अब समय है उस बिल्डिंग में जाने का, जिसे यदि छोटे बच्चों की भावनाओं के साथ कहूं तो किसी 'भूत-बंगले" से कम नहीं लगती होंगी। जी हां, अब वक्त है वापस स्कूल जाने का।
स्कूल के लिए सुबह जल्दी उठना, नहा-धोकर, अगले छह-सात घंटों के लिए स्कूल के डिसिप्लिन्ड माहौल में जाने के लिए तैयार हो जाना। सुबह-सवेरे बस में ट्रैवल करना किसे अच्छा लगेगा, खास-तौर पर जब आपने पिछले कुछ दिन 'मजे' में बिताए हों।
बच्चे पांव पटक-पटक कर रोते हैं, तरह-तरह के बहाने बनाते हैं कुछ पेरेंट्स को तो उन्हें लिटरली घसीट कर स्कूल बस तक लाना पड़ता है।
यह इस वक्त की सबसे महत्वपूर्ण 'राष्ट्रीय समस्या' है।
करिअर फंडा में स्वागत!
आज हम ये देखेंगे कि ऐसा क्यों होता है और हम इससे कैसे हल कर सकते हैं।
बच्चों को क्यों स्कूल जाना पसंद नहीं
समस्या को पहली नजर में देखकर यह लगता है कि ऐसा इसलिए होता है क्योंकि बच्चे एक 'कम्फर्ट जोन' में चले जाते हैं और इसका सबसे पहला समाधान यह दिखता है कि उस कम्फर्ट जोन को उतना कम्फर्टेबल ना बनाया जाए कि बच्चे को उससे बाहर निकलना असंभव लगने लगे। अर्थात घर पर भी माहौल को थोड़ा पढ़ाई-योग्य और डिसिप्लिन्ड बनाया जाए।
लेकिन इस समस्या का लॉन्ग-टर्म सोल्यूशन बच्चों को इंडिपेंडेंट या आत्मनिर्भर बनाना है। बच्चों के इंडिपेंडेंट होने से उन्हें ना केवल इस कम्फर्ट जोन बल्कि जीवन भर विभिन्न कम्फर्ट ज़ोन्स से बाहर निकले का एटीट्यूड और एप्टीट्यूड दोनों मिलेगा।
बच्चों को इंडिपेंडेंट कैसे बनाएं
1) उम्र अनुसार जिम्मेदारियां दें
इस से बच्चों में कॉम्पिटेंस और ओनरशिप की भावना विकसित करने में मदद मिलती है। बच्चों को घर के कामों, स्वयं की देखभाल के कार्यों और निर्णय लेने में शामिल करने के तरीकों को ढूंढें। उनकी जिम्मेदारियों को धीरे-धीरे गाइड और हेल्प करते हुए बढ़ाएं।
2) प्रॉब्लम सॉल्विंग स्किल्स सिखाएं
इंडिपेंडेंस के लिए प्रॉब्लम सॉल्विंग स्किल्स महत्वपूर्ण हैं। बच्चों को समस्याओं को पहचानने और उनका एनालिसिस करने, समाधानों पर मंथन करने और सूचित निर्णय लेने के तरीके सिखाने के तरीकों को ढूंढें। सोचने की क्षमताओं को बढ़ावा दें और उन्हें आने वाली चुनौतियों का समाधान खोजने में पहल करने के लिए प्रोत्साहित करें।
3) निर्णय लेने और पसंद करने की अनुमति
बच्चों को निर्णय लेने का अवसर देने से उनका आत्मविश्वास और स्वायत्तता बढ़ती है। उम्र-अनुसार उन्हें अपने जीवन के डिसीजन्स खुद लेने दें जैसे कि कौन से कपडे पहनने हैं, क्या खाना है इत्यादि। एक बार पूछने के बाद उनके निर्णय का सम्मान करें अर्थात उसे माने।
4) उन्हें खुद के लिए खड़ा होना सिखाएं
बच्चों को अपने लिए वकालत करने के लिए सशक्त बनाना उनकी शैक्षणिक और सामाजिक सफलता के लिए महत्वपूर्ण है। बच्चों को अपनी आवश्यकताओं को व्यक्त करने के लिए प्रोत्साहित करने के तरीके खोजें और उन्हें अपने विचारों को सम्मानपूर्वक कहना सिखाएं। स्वतंत्रता और मुखरता को बढ़ावा देते हुए उन्हें विभिन्न स्थितियों में बोलना सिखाएं।
5) लाइफ स्किल्स सिखाएं
बच्चों को आवश्यक लाइफ स्किल्स से लैस करना उन्हें भविष्य में स्वतंत्रता के लिए तैयार करता है। खाना पकाने, धन प्रबंधन, समय प्रबंधन और ऑर्गेनाजेशन जैसे कई व्यावहारिक कौशल उन्हें सिखाएं। उन्हें इन कौशलों का अभ्यास करने दें और धीरे-धीरे अधिक जिम्मेदारी लेने के अवसर प्रदान करें।
आज का 'करिअर फंडा' यह है कि स्कूल जाने वाले बच्चों में इंडिपेंडेंस को बढ़ावा देना उनके लिए एक अमूल्य उपहार है जो उन्हें आत्मविश्वासी, सक्षम और आत्मनिर्भर व्यक्ति बनने के मार्ग पर ले जाता है।
कर के दिखाएंगे! 